Die term vreemde vlieënde voorwerp (VVV) is 'n vertaling van die Engelse unidentified flying object (UFO) en verwys na elke vlieënde of skynbaar vlieënde voorwerp of verskynsel wat in die lug of aan die hemel waargeneem word en wat vanweë sy kenmerke vir mense wat dit raaksien, raaiselagtig blyk te wees. Die term word in die omgangstaal net soos "vlieënde piering" dikwels as 'n sinoniem vir ruimtetuie van moontlik buiteaardse oorsprong gebruik, alhoewel hierdie definisie tot dusver nog op suiwer spekulasie berus. Die meeste VVV's word tydens ondersoeke as konvensionele voorwerpe of verskynsels geïdentifiseer. Die term word wyd gebruik vir beweerde waarnemings van buiteaardse ruimtetuie. Uit studies is vasgestel dat die meerderheid van die VVV-waarnemings verkeerd geïdentifiseerde voorwerpe of natuurverskynsels is — meestal vliegtuie, ballonne, insluitend satelliete en astronomiese voorwerpe soos meteoroïdes, helder sterre en planete. 'n Klein persentasie is bedrog. Minder as 10% van die berigte waarnemings bly na 'n behoorlike ondersoek onverklaarbaar, en kan daarom in die strengste sin as ongeïdentifiseer geklassifiseer word.